དེ་ནས་དགུང་ཞག་བཞི་ཅུ་ཞེ་དགུའི་རིང་ཉིན་ལྟར་གསོལ་འདེབས་དང་།སྨོན་ལམ་ཞུས་པ་མ་ཟད།བདུན་ཚིགས་རྣམས་སུ་བདེར་གཤེགས་སྨོན་ལམ་མཐའ་ཡས་ཀྱི་དཀྱིལ་འཁོར་ཞལ་ཕྱེས་པ་དང་།གཤེན་རབ་ཐུགས་ཀྱི་གཉེར་དཔོན་བླ་ཆེན་པོ་དྲན་པ་ནམ་མཁའི་ཚོགས་མཆོད་རྒྱས་འབུལ་བཅས་སྡིག་སྤོང་དགེ་སྒྲུབ་དང་།ཚོགས་བསགས་སྒྲིབ་སྦྱོང་གི་ལས་ལ་གཞོལ་བ་ཡིན།དེ་རིང་ནི་དགུང་ཞག་ཞེ་དགུའི་ཐ་མ་སྟེ་ཁྱེད་ཀྱི་སྐུ་གསུང་ཐུགས་ཀྱི་མཛད་ཕྲིན་ཐ་དག་འབད་མེད་ལྷུན་གྱིས་གྲུབ་ཏེ་སྐུ་ཡི་བཀོད་པ་གདུལ་བྱ་ཐུན་མོང་གི་ངོར་ལྷོ་གླིང་འདིར་བསྡུས་པའི་ཚུལ་བསྟན་ཀྱང་།ཞིང་གཞན་དང་།གདུལ་བྱ་གཞན་གྱི་དོན་དུ་དག་པའི་མཛད་འཕྲིན་ནི་སྲིད་མཐའ་མ་སྟོང་བར་དུ་མཛད་པས།སངས་རྒྱས་ཀྱི་སྐུ་གསུང་ཐུགས་ཡོན་ཏན་འཕྲིན་ལས་བཞིན་དུ་མཐའ་རུ་ཕྱིན་པའི་སྨོན་འདུན་དང་།དུས་རྟག་ཏུ་ཉིད་ཀྱི་ཐུགས་རྗེའི་སྐྱབས་འོག་ཏུ་ཚུད་པའི་དད་གུས་མོས་མདུན་དང་བཅས་ཉིད་ཀྱི་སློབ་འབངས་ཡོངས་ཀྱི་ཐ་ཤལ་བ་ནག་རུ་དགེ་བཤེས་དགེ་ལེགས་སྦྱིན་པས་ཕྱི་ལོ་༢༠༡༧ཕྱི་ཟླ་༡༡ཕྱི་ཚེས་༥ཉིན་བོན་གྱི་གདན་ས་དཔལ་གཤེན་བསྟན་དར་རྒྱས་གླིང་དུ་བྲིས།